KIRJALLINEN KYSYMYS E-2439/02

esittäjä(t): Erik Meijer (GUE/NGL) komissiolle

(28. elokuuta 2002)

Aihe: Microsoftin ja yhdysvaltalaisen Federal Trade Commissionin (FTC) välinen sopimus olla käyttämättä kerättyjä tietoja ja EU:n tuleva arviointi

1. Onko komissio tietoinen jatkuvasta kritiikistä, joka johtuu vielä laajemmista mahdollisuuksista rekisteröidä tietoja Microsoft NET Passportin käyttäjistä, kuin Microsoft oli valmis aikaisemmin myöntämään? Onko komissio tietoinen Microsoftin ja yhdysvaltalaisen FTC:n elokuun alussa tekemästä sopimuksesta, jonka mukaan Microsoft luopuu keräämiensä tietojen käytöstä ja mahdollistaa vuoden sisällä kolmannen osapuolen suorittaman valvonnan?

2. Jakaako komissio yhdysvaltalaisen käyttäjäjärjestöjen ja Microsoftin kilpailijoiden näkemyksen, jonka mukaan nämä sopimukset ovat askel oikeaan suuntaan, vaikka niillä ei voidakaan täysin taata, että kerättyjä tietoja ei enää voida käyttää, kun otetaan huomioon, että Microsoft on kieltänyt aikaisemmin nyt julki tulleiden lukuisten mahdollisuuksien käytön ja että se vielä nytkin ilmoittaa tarjoavansa edun kuluttajille keräämällä tietoja ilman käyttäjien suostumusta 90 päivän ajan?

3. Muistaako komissio, että vastauksissaan kysymyksiini E-3111/01(1) (Windows XP-käyttöjärjestelmä) ja E-3430/01(2) (Smart Tags) se ilmoitti, että se ei ole saanut asiaa koskevia kanteluja? Miten tämä olisi ymmärrettävä, sillä omien havaintojeni mukaan on olemassa ryhmiä ja henkilöitä, jotka valittavat asiasta? Kenellä on oikeus valittaa, mitkä vaatimukset on täytettävä ennen kuin komissio käsittelee valituksia, ja kuinka kauan kestää, ennen kuin tulokset ilmoitetaan?

4. Aikooko komissio todella ryhtyä toimiin, jotta Microsoftin toimintaan EU:ssa sovellettaisiin täysin yhteisön säännöksiä, jotta kaikkien henkilötietoja sisältävien tietopankkien olisi täytettävä 24. lokakuuta 1995 annetun direktiivin 95/46/EY(3) vaatimukset, joiden mukaan asianomaisten on tiedettävä tietojen käytön tarkoitus, vastuu ja käyttäjien oikeudet, minkäänlaisia velvoitteita ei saa soveltaa, ja asianomaisen jäsenvaltion valvontaviranomaiselle on tiedotettava tietojen käytöstä? Johtaako tämä siihen, että EU:ssa on teknisesti mahdotonta kerätä tietoja salaisesti, vaikka se on edelleen mahdollista Yhdysvalloissa? Ottaako komissio tämän huomioon, kun se laatii vastauksessaan kysymykseeni E-0718/02(4) mainitun direktiivin 95/46/EY 33 artiklan mukaisen tutkimuksen vuoden 2002 loppuun mennessä?

(1) EYVL C 147 E, 20.6.2002, s. 97.

(2) EYVL C 172 E, 18.7.2002, s. 60.

(3) EYVL L 281, 23.11.1995, s. 31.

(4) EYVL C 205 E, 29.8.2002, s. 200.

Frederik Bolkesteinin komission puolesta antama vastaus

(1. lokakuuta 2002)

1. Kyllä, Federal Trade Commission (FTC) otti itse yhteyttä komissioon ja tiedotti täytäntöönpanopäätöksestään samana päivänä, jona päätös tehtiin. Komissio ja FTC ovat säännöllisesti yhteydessä toisiinsa monista erilaisista asioista, joihin myös Safe Harbor -tietosuojaperiaatteet kuuluvat.

2. Komissio on samaa mieltä siitä, että FTC:n päätös on todellakin tärkeä askel oikeaan suuntaan. Vaikka FTC:n oikeudellinen toimintaympäristö eroaakin eurooppalaisesta, komissiolla on myönteinen käsitys sen täytäntöönpanotoimien tehokkuudesta.

3. Komissio voi vahvistaa, ettei se ole itse saanut kanteluja kysymyksessä mainituista asioista. Kantelulla on tässä merkitys, joka sille on annettu maaliskuussa 2002 annetussa komission tiedonannossa Euroopan parlamentille ja Euroopan oikeusasiamiehelle kantelijan asemasta yhteisön oikeuden rikkomista koskevissa asioissa(1): Kantelulla tarkoitetaan kaikkia komissiolle toimitettuja kirjallisia yhteydenottoja, joissa tuodaan esiin yhteisön oikeuden vastaisia toimenpiteitä tai käytäntöjä. Jokainen voi esittää jäsenvaltioita vastaan maksutta valituksia lähettämällä komissiolle kantelun jäsenvaltion hallintokäytännöstä tai (laein, asetuksin tai hallinnollisin määräyksin toteutetusta) toimenpiteestä, jonka kantelija katsoo yhteisön oikeuteen kuuluvan säädöksen tai periaatteen vastaiseksi. Tiedonannossa esitetään myös muut näkökohdat, jotka koskevat komission politiikkaa ja toimintatapoja kantelujen suhteen.

4. Jäsenvaltioiden tietosuojaviranomaiset vastaavat ensisijaisesti tietosuojasääntöjen täytäntöönpanosta, ja viranomaiset kokoontuvat säännöllisesti työryhmässä, joka on perustettu tietosuojadirektiivin 29 artiklan nojalla (yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annettu Euroopan parlamentin ja neuvoston direktiivi 95/46/EY). Komissio vastaa tämän työryhmän ja sen alaryhmien sihteeristöstä.

Työryhmä on tietoinen todentamispalvelujen mittavasta lisääntymisestä verkossa. Se on korostanut, että näissä palveluissa on noudatettava olennaisia tietosuojaperiaatteita. Microsoftin .NET Passport -järjestelmä on tärkein tällä alalla tehty aloite, ja työryhmän Internetiä käsittelevä alaryhmä onkin tehnyt siitä alustavan tutkimuksen ja esitellyt sen työryhmälle.

Työryhmä totesi kokouksessaan 1. ja 2. heinäkuuta 2002, että Microsoft oli toteuttanut joitakin toimenpiteitä tietosuojavaatimusten täyttämiseksi, mutta että useat .NET Passport -järjestelmään liittyvät seikat herättävät oikeudellisia kysymyksiä ja edellyttävät tarkempaa tarkastelua. Tämän vuoksi työryhmä päätti suorittaa tarkemman analyysin, tarvittaessa käymällä vuoropuhelua Microsoftin kanssa, voidakseen arvioida, noudatetaanko yhteisön tietosuojaperiaatteita asianmukaisesti, ja voidakseen tarvittaessa tunnistaa seikat, joita on muutettava(2). FTC:n pyynnöstä komissio tiedotti työryhmän jäsenille täytäntöönpanotoimista, joihin FTC oli ryhtynyt Microsoftin osalta. Työryhmä kokoontuu jälleen 2. ja 3. lokakuuta 2002 ja jatkaa aiheen käsittelyä.

Komissio aikoo suorittaa direktiivin 95/46/EY laaja-alaisen tarkistuksen, ja se ottaa huomioon kaikki hyödylliset ja asiaan liittyvät tiedot, jotka sille toimitetaan.

(1) KOM(2002) 141 lopullinen.

(2) Hyväksytyn asiakirjan koko teksti on saatavissa seuraavasta osoitteesta: http://europa.eu.int/comm/internal_market/en/dataprot/wpdocs/wp60_fi.pdf.